*Velja govorjena beseda.*

***Prof. dr. Elen Twrdy***

Spoštovani,

v življenju vsakega od nas so mejniki, ki nam spremenijo tok življenja. Mejniki, ki jih pričakujemo, mejniki, ki si jih želimo, mejniki, za katere trdo delamo. Postati redni profesor Univerze v Ljubljani je eden takih – je mejnik, ki pomeni priznanje našemu dosedanjemu delu, kot tudi spodbuda za nadaljnje delo.

Poklic, ki smo si ga izbrali je lep, a še zdaleč ni lahek. Svečanosti, kot je današnja, so le zunanji odsev našega dela. To je skrito v urah študija in raziskovanja, ki nam daje pravico, da stopimo pred študente kot nekakšna enakopravna vez velikanov pred nami in bodočih rodov znanstvenikov in umetnikov.

Pomen znanja, še posebno vrhunskega znanja, in njegovo vključevanje v družbo je danes še kako pomembno. Je tisto najmočnejše orožje proti vsem vrstam zatiranja in poniževanja, s katerim se sooča današnji svet. V tem smislu postane naš poklic še bolj pomemben, še odgovornejši. Ob tem pa naša naloga ni le podajati znanje, ampak v študentih vzbuditi tudi željo po stalnem pridobivanju novega znanja, in še več, vzbuditi v njih željo po odkrivanju in raziskovanju.

Univerza je skupnost študentov in učiteljev, njena kvaliteta pa se kaže v kvaliteti vsakega posameznika; tako študenta kot učitelja. Današnje tendenca vse večje birokratizacije daje privid dela. Dejansko pa je to le forma, ki nas včasih odvrača od resničnih problemov kakovostnega študija: t.j. prehod iz enciklopedičnega podajanja snovi k problemsko zasnovanemu študiju. Le tak študij omogoča pridobitev potrebnih izkušenj in občutka za razumevanje ter reševanje tako strokovnih kot praktičnih problemov.

Univerzi se že nekaj časa očita, da je toga in zaprta. Pri tem pa se pozablja, da je pravzaprav zaprta in toga celotna naša družba. Tisto, kar jo do neke mere dela odprto, pa so prav posamezniki, ki s svojo sposobnostjo in ustvarjalnostjo uspejo v svetovnem merilu. Med temi pa je veliko znanstvenikov in umetnikov, ki so izšli prav z naše univerze.

Ena od temeljnih idej univerze je njena akademska svoboda, ta ideja sega v sam začetek nastanka univerz. Žal pa se to večkrat zlorablja. Upam, da zaradi odstopanj, ki se dogajajo v vseh sistemih, na univerzi ne bo zmagal poceni populizem in bo tako kot veleva Magna Charta Univesistatum “akademska svoboda ostala temelj za neodvisno iskanje resnice in branik proti nepotrebnemu vmešavanju tako države kot interesnih skupin.”

Znanstvena poštenost mora biti in je temelj našega dela, saj je pogoj, na katerem lahko gradimo svojo osebno pokončnost in dostojanstvo.

V imenu vseh nas tu prisotnih na novo izvoljenih rednih profesoric in profesorjev Univerze v Ljubljani se zahvaljujem za današnji svečan dogodek.